茱莉亞·基勒

茱莉亞·艾蓮·基勒曾經做過澳洲嘅聯邦女議員，之前做過工黨嘅副主席。佢自從1998年就喺澳洲眾議院代表維多利亞州拉洛選區。做過影子移民部長、影子健康部長、影子聯邦工業關係部長等重要職位。到2007年11月24日澳洲進行聯邦大選，工黨將當時執緊政嘅自由黨贏到一仆一碌，其後成為澳洲史上第一任女副總理。2010年6月通過向當時嘅上司陸克文「逼宮」，接任澳洲總理及工黨黨魁。兩個月大選後工黨議席少咗，仲差啲令佢冇得做總理，最終向綠黨妥協而保住相位，但侷住推出嘅碳稅令佢畀人話係違反競選承諾嘅大話精，雖然佢大部分承諾都做到，而且做咗好多改革。之後佢同陸克文繼續喺黨入面鬥，直至2013年6月調返轉頭畀陸克文「逼宮」落臺，隨後喺8月退出政壇。之後投入關於教育同女性地位嘅機構同活動，並喺2016同2019年為工黨助選。

佢係澳洲目前史上唯一女性政黨領袖同聯邦正、副總理；雖然祇得三年總理任期，但佢落臺後嘅總理在位時間暫時無一位超越到佢，佢引入嘅「逼宮」政壇文化被視為係原因之一。

茱莉亞投身工黨廿幾年，佢積極主張女性參與國家政治，促進社會革新，而且係共和派。搞政治全力投入，佢自己嘅個人生活就冇擺幾多時間響度，即使有男朋友都冇結婚同生仔，到而家重做緊「老姑婆」。令到佢做總理嗰陣畀人攻擊，話佢「三無」：冇老公、冇仔女同無神論。

澳洲國會議員茱莉亞·傑拉德
 工黨副領袖茱莉亞·傑拉德
 茱莉亞·傑拉德嘅個人主頁

澳洲總理
阿地利大學舊生
有原創譯名嘅文